**ВЪТРЕШНИ ПРАВИЛА ЗА ОРГАНИЗИРАНЕ И ПРОВЕЖДАНЕ НА ЗАЩИТА НА МАГИСТЪРСКИ ТЕЗИ В КАТЕДРА „МИО И БИЗНЕС“**

Правилата за организиране и провеждане на защитите на магистърски тези в ОКС „Магистър“ в катедра „МИО и бизнес“ се разработват въз основа на Правилника за организиране на учебната дейност на УНСС и изискването за наличие на вътрешни правила за организиране на разработването и защитите на магистърски тези в катедрите.

1. **Ред за определяне на теми**

Всеки преподавател в катедрата представя кратко описание на научните направления, в които работи и има интереси. В допълнение на това всеки преподавател, който води лекции в магистърска програма подготвя и изпраща на ръководителя на катедрата/научния секретар 5 примерни теми за магистърски тези по всяка дисциплина. Ръководител катедра/научен секретар обобщава темите и изготвя общ списък на примерни теми за всяка от магистърските програми, които предлага катедрата.

Списъците с теми се публикуват в сайта на катедрата и се поставят на видно място на информационното табло на катедрата. В началото и в хода на обучение на всяка магистърска програма студентите се насърчават да се запознаят с актуалния списък от теми.

1. **Ред за определяне на научен ръководител**

Студентите в ОКС „Магистър“ избират тема на магистърската си теза и я заявяват заедно с предложение за научен ръководител (молба по образец) в катедрата до 3 месеца преди обявената в „График на учебния процес“ в страницата на университета сесия за защита на магистърските тези. След получаване на заявките от страна на студентите комисия в състав ръководител катедра/зам.-ръководител катедра, научен секретар и ръководителите на двата сектора преглеждат списъка с темите и окончателно ги разпределят между преподавателите в катедрата. Всеки преподавател може да води не повече от 7 дипломанти за една сесия. При подадена молба и неявяване на защита от страна на студент/и същите могат да се явят на следваща/и сесия/и и само в този случай броят на дипломантите може да надхвърля 7. В случай, че в хода на работата по разработване на магистърската теза се наложи смяна на заглавието или на научния ръководител, студентът следва да подаде нова молба по образец в катедрата.

**3. Изисквания към научния ръководител**

Научен ръководител на дипломант може да бъде хабилитиран преподавател, както и нехабилитиран, но задължително с образователна и научна степен „доктор“. По изключение научен ръководител може да бъде хоноруван преподавател, но задължително с образователна и научна степен „доктор“.

**4. Ред за определяне на рецензенти**

След предаване на готовите магистърски тези от студентите, административният секретар на катедрата изготвя списък с предадените разработки. Въз основа на този списък комисия в състав ръководител катедра/зам.-ръководител катедра, научен секретар и ръководителите на двата сектора определя рецензентите на съответните разработки. Всеки преподавател в катедрата може да бъде рецензент на не повече от 5 магистърски тези.

**5. Изисквания към рецензента**

Рецензент на магистърска теза може да бъде хабилитиран преподавател, нехабилитиран преподавател, а по изключение специалист от практиката, но задължително с образователна и научна степен „доктор“.

**6. Срок и начин на оповестяване на датата на защита**

Датата на защита на магистърските тези се оповестява 4 месеца по-рано. Информацията се публикува на сайта на катедрата, както и на информационното табло на катедрата.

**7. Срок и ред за предаване на магистърските тези**

Готовите магистърски тези се предават в катедра „МИО и бизнес“ 15 дни преди обявената дата на защита. Конкретната дата се обявява преди всяка сесия в сайта на катедрата, както и на информационното табло. Магистърските тези се предават на хартиен и електронен носител.

Всяка магистърска теза трябва да отговаря на изискванията, подробно описани в Ръководство за разработване на магистърски тези в катедра „МИО и бизнес“, одобрено с решение на катедрен съвет на 3 юли 2018 г.

**8. Срок и ред за предаване на рецензии**

След предаване на магистърските тези комисия в състав ръководител катедра/зам.-ръководител катедра, научен секретар и ръководителите на двата сектора определя рецензент на всяка разработка. Рецензентите получават съответните магистърски тези в удобен за тях формат (хартиен или електронен) и трябва да подготвят и изпратят своите рецензии в срок от 7 дни, но не по-късно от 3 работни дни преди датата на защитата. Подписаните рецензии се изпращат по електронна поща на съответния дипломант с копие до административния секретар на катедрата. Рецензиите се изготвят по одобрен от членовете на катедрата образец.

Настоящите Вътрешни правила за организиране и провеждане на защита на магистърски тези в катедра „МИО и бизнес“ са приети на заседание на катедрен съвет на 21 юни 2022 г.